b'\n_START_ARTICLE_\nVelika nagrada Nem\xc4\x8dije 1936\n_START_SECTION_\nPred dirko\n_START_PARAGRAPH_\nAchille Varzi, Auto Union, se dirke ni udele\xc5\xbeil, zato je prilo\xc5\xbenost dobil Rudolf Hasse, za katerega je bila to prva dirka kariere. To je spro\xc5\xbeilo ve\xc4\x8d razli\xc4\x8dnih govoril o razlogu za neudele\xc5\xbebo italijanskega dirka\xc4\x8da. Mo\xc5\xa1tvo Mercedes-Benza je kot obi\xc4\x8dajno na doma\xc4\x8di dirki nastopalo z najve\xc4\x8djim \xc5\xa1tevilo dirkalnikov, ki jih pravila dovoljujejo za posamezno mo\xc5\xa1tvo, petimi. Britanski dirka\xc4\x8d Richard Seaman je nastopil za mo\xc5\xa1tvo Scuderia Torino v dirkalniku Maserati V8RI, tako da je Carlo Felice Trossi nastopal s starej\xc5\xa1im dirkalnikom Maserati 4CL z 2,5 litrskim motorjem._NEWLINE_Na prostih treningih je najhitrej\xc5\xa1i \xc4\x8das postavil Rudolf Caracciola, 10:03, drugi najhitrej\xc5\xa1i je bil Manfred von Brauchitsch s \xc4\x8dasom 10:05, tretji Bernd Rosemeyer s \xc4\x8dasom 10:07, \xc4\x8detrti pa Hermann Lang s \xc4\x8dasom 10:09. \xc5\xa0tartno vrsto je dolo\xc4\x8dil \xc5\xbereb.\n_START_SECTION_\nDirka\n_START_PARAGRAPH_\nKar 350.000 gledalcev si je pri\xc5\xa1lo ogledati nov dvoboj med Nuvolarijem, Rosemeyerjem in Caracciolo. Rosemeyer in Ferrarijevi dirka\xc4\x8di so si za dirko izbrali strategijo dveh postankov v boksih, ve\xc4\x8dina ostalih pa je bila na taktiki enega postanka v boksih._NEWLINE_\xc5\xa0tart dirke je bil to\xc4\x8dno ob enajsti uri, najhitreje je \xc5\xa1tartal Manfred von Brauchitsch, Rosemeyer se je iz tretje vrste prebil na drugo mesto, Lang, ki mu je ob \xc5\xa1tartu sledil, pa na tretje. Za njimi so bili \xc5\xa1e Caracciola, Hans Stuck, Luigi Fagioli, Louis Chiron in ostali. V drugem krogu je vodstvo prevzel Rosemeyer, Lang se je prebil na drugo mesto. Von Brauchitsch je s tem padel na tretje mesto. Lang pa je bil v te\xc5\xbeavah zaradi zloma prsta na roki, ki ga je utrpel pri prestavljanju navzdol pri Br\xc3\xbcnnchnu. Te\xc5\xbeave je imel tudi von Brauchitsch, ki je po\xc4\x8dasi zapeljal v bokse na osemminutni postanek. Stuck je v ovinku S\xc3\xbcdkehre prehitel Nuvolarija, tako da je bil vrstni red: Rosemeyer, ki je imel s prvim krogom pod desetimi minutami v zgodovini dirkali\xc5\xa1\xc4\x8da \xc5\xbee dvajsetsekundo prednost, Lang, Caracciola in Stuck. Slaba dirka za Mercedes se je nadaljevala, saj je moral Caracciola \xc5\xbee krog kasneje odstopiti zaradi okvare dirkalnika._NEWLINE_V sedmem krogu je Rosemeyer opravil svoj prvi postanek v boksih za dolivanje goriva in menjavo pnevmatik, ki je trajal dvain\xc5\xa1tirideset sekund, na postanek so zavili tudi Nuvolari, Carlo Felice Trossi, Antonio Brivio in Ernst von Delius. Na polovici dirke so \xc5\xa1e preostali dirka\xc4\x8di zavili na postanek v bokse, tudi Hermann Lang, ki je prvi\xc4\x8d v kariere vodil na dirki za Veliko nagrado, toda ob postanku je njegov dirkalnik prevzel Caracciola. To potezo so gledalci sprejeli z glasnim neodobravanjem, ki ni ponehalo dokler uradni napovedovalec ni pojasnil, da je Lang potreboval zdravni\xc5\xa1ko oskrbo. Von Brauchitsch se je ob postanku vdal in Lang je z imobiliziranim prstom prevzel njegov dirkalnik. Po dvanajstih krogih je imel Rosemeyer, ki je \xc5\xa1e vedno dirkal na polno, \xc5\xbee dve minuti in pol prednosti pred Nuvolarijem, tretji je bil Caracciola. V trinajstem krogu je Chiron v ovinku Antoniusbuche tr\xc4\x8dil pri visoki hitrosti, ko je dirkalnik odneslo s steze in se je prevrnil. Mona\xc5\xa1kega dirka\xc4\x8da so odpeljali v bolni\xc5\xa1nico s po\xc5\xa1kodbami glave in rame. Po\xc5\xa1kodbe niso bile resne, toda to je bila vseeno njegova zadnja dirka za Mercedes._NEWLINE_V \xc5\xa1tirinajstem krogu sta tako Rosemeyer, kot tudi Caracciola opravila svoja druga postanka v boksih, Nuvolari pa je moral iz drugega mesta odstopiti zaradi te\xc5\xbeav s sve\xc4\x8dkami. Seaman, ki je odstopil zaradi okvare zavor, je prevzel Trossijev dirkalnik, drugi postanek pa je opravil tudi Brivio. Na postanek je zapeljal tudi von Delius z mo\xc4\x8dno o\xc5\xbeuljenimi rokami, toda moral je nadaljevati, ker v boksih ni bilo pripravljenega nobenega nadomestnega dirka\xc4\x8da. Caracciola je tudi z Langovim dirkalnikom odstopil, Fagioli pa je po tem, ko ga je Rosemeyer prehitel za krog, zavil v bokse in \xc5\xa1efu mo\xc5\xa1tva Alfredu Neubauerju povedal, kaj si misli o Mercedesovem dirkalniku. Neubauer je ukazal Fagioliju, da je zapusti dirkalnik, ki ga je prevzel Caracciola. Rosemeyer je v zadnjih krogih lahko upo\xc4\x8dasnil in pozdravljal \xc5\xa1tevilne gledalce, vseeno pa je imel ob koncu \xc5\xa1tiriminutno prednost pred mo\xc5\xa1tvenim kolego Stuckom, tretji je bil Brivio, \xc4\x8detrti debitant Hasse, peti pa Caracciola. Sledila sta jim dva dirka\xc4\x8da, ki sta dirkala v bole\xc4\x8dinah, von Delius je imel ob koncu krvave roke, Lang pa je mo\xc4\x8dno ob\xc5\xbealoval, da je nadaljeval z dirko z zlomljenim prstom.'